CELEX: 32018D1524
Language: hr
Date: 2018-10-11 00:00:00
Title: Provedbena odluka Komisije (EU) 2018/1524 оd 11. listopada 2018. o utvrđivanju metodologije praćenja i načina izvješćivanja država članica o pristupačnosti internetskih stranica i mobilnih aplikacija tijela javnog sektora u skladu s Direktivom (EU) 2016/2102 Europskog parlamenta i Vijeća (priopćeno pod brojem dokumenta C(2018) 6560) (Tekst značajan za EGP.)

12.10.2018   
               
               
                  HR
               
               
                  Službeni list Europske unije
               
               
                  L 256/108
               
            
         PROVEDBENA ODLUKA KOMISIJE (EU) 2018/1524
         оd 11. listopada 2018.
         o utvrđivanju metodologije praćenja i načina izvješćivanja država članica o pristupačnosti internetskih stranica i mobilnih aplikacija tijela javnog sektora u skladu s Direktivom (EU) 2016/2102 Europskog parlamenta i Vijeća
         
            
               (priopćeno pod brojem dokumenta C(2018) 6560)
            
         
         (Tekst značajan za EGP)
         EUROPSKA KOMISIJA,
         Uzimajući u obzir Ugovor o funkcioniranju Europske unije,
         Uzimajući u obzir Direktivu (EU) 2016/2102 Europskog parlamenta i Vijeća od 26. listopada 2016. o pristupačnosti internetskih stranica i mobilnih aplikacija tijela javnog sektora (1), a posebno njezin članak 8. stavak 2. i članak 8. stavak 6.,
         Budući da:
         
                     (1)
                  
                  
                     Direktivom (EU) 2016/2102 utvrđuju se zajednički zahtjevi pristupačnosti kako bi se osiguralo da internetske stranice i mobilne aplikacije tijela javnog sektora budu uočljive, operabilne, razumljive i stabilne te da time postanu dostupnije.
                  
               
                     (2)
                  
                  
                     Da bi tijela javnog sektora mogla lakše ispuniti zahtjeve pristupačnosti, praćenje bi trebalo iskoristiti i za informiranje i poticanje učenja u državama članicama. Zbog toga te radi povećanja transparentnosti, ukupni rezultati aktivnosti praćenja trebali bi biti javno dostupni u pristupačnom formatu.
                  
               
                     (3)
                  
                  
                     Kako bi se izdvojili smisleni i usporedivi podaci, potrebno je strukturirano predstaviti rezultate aktivnosti praćenja te u njima utvrditi različite klastere javnih službi i razine uprave.
                  
               
                     (4)
                  
                  
                     Kako bi se olakšalo uzorkovanje internetskih stranica i mobilnih aplikacija koje treba pratiti, državama članicama trebalo bi omogućiti poduzimanje mjera za održavanje ažurnih popisa internetskih stranica i mobilnih aplikacija koje su obuhvaćene područjem primjene Direktive (EU) 2016/2102.
                  
               
                     (5)
                  
                  
                     Kako bi se povećao socijalni učinak praćenja, pri odabiru uzorka može se primijeniti pristup utemeljen na rizicima, uzimajući pritom u obzir, među ostalim, utjecaj određenih internetskih stranica i mobilnih aplikacija, obavijesti primljene u okviru mehanizma povratne informacije, prethodne rezultate praćenja te doprinos provedbenog tijela i nacionalnih dionika.
                  
               
                     (6)
                  
                  
                     Budući da se predviđa da će se tehnologija za automatizirano praćenje mobilnih aplikacija postupno poboljšavati, države članice trebale bi razmotriti primjenu metode pojednostavnjenog praćenja utvrđene ovom Odlukom za internetske stranice i na mobilne aplikacije, s obzirom na djelotvornost i cjenovnu pristupačnost dostupnih alata.
                  
               
                     (7)
                  
                  
                     Norme i tehničke specifikacije iz članka 6. Direktive (EU) 2016/2102 trebale bi biti temelj metodologije za praćenje.
                  
               
                     (8)
                  
                  
                     Kako bi se promicale inovacije, izbjeglo uvođenje prepreka na tržištu i osigurala tehnološka neutralnost metodologije praćenja, ne bi trebalo definirati specifična testiranja koja se provode radi mjerenja pristupačnosti internetskih stranica i mobilnih aplikacija. Umjesto toga, metodologija praćenja trebala bi biti ograničena na utvrđivanje zahtjeva za metode provjere usklađenosti i za otkrivanje neusklađenosti sa zahtjevima pristupačnosti iz članka 4. Direktive (EU) 2016/2102.
                  
               
                     (9)
                  
                  
                     Ako odredbe iz zakonodavstva države članice premašuju zahtjeve iz normi i tehničkih specifikacija iz članka 6. Direktive (EU) 2016/2102, u cilju poboljšanja usporedivosti praćenja, države članice trebale bi pratiti i izvješćivati tako da se mogu dobiti različiti rezultati o usklađenosti sa zahtjevima koji se odnose na norme i tehničke specifikacije iz članka 6. Direktive (EU) 2016/2102.
                  
               
                     (10)
                  
                  
                     Usporedivost rezultata praćenja mora se osigurati primjenom metodologije praćenja i izvješćivanja utvrđene u ovoj Odluci. Kako bi potaknule razmjenu najbolje prakse i promicale transparentnost, države članice trebale bi objaviti kako prate i objavljuju kartiranje i to u obliku korelacijske tablice u kojoj prikazuju kako praćenje i provedena testiranja obuhvaćaju zahtjeve iz normi i tehničkih specifikacija iz članka 6. Direktive (EU) 2016/2102.
                  
               
                     (11)
                  
                  
                     Ako države članice koriste mogućnost iz članka 1. stavka 5. da iz primjene Direktive isključe internetske stranice ili mobilne aplikacije škola, dječjih vrtića ili jaslica, trebale bi primjenjivati odgovarajuće dijelove metodologije praćenja za praćenje pristupačnosti sadržaja tih internetskih stranica i mobilnih aplikacija koje se odnose na ključne internetske administrativne funkcije.
                  
               
                     (12)
                  
                  
                     Mjere predviđene ovom Odlukom u skladu su s mišljenjem odbora osnovanog člankom 11. stavkom 1. Direktive (EU) 2016/2102,
                  
               DONIJELA JE OVU ODLUKU:
         
            Članak 1.
            Predmet i područje primjene
            Ovom se Odlukom utvrđuje metodologija za praćenje usklađenosti internetskih stranica i mobilnih aplikacija tijela javnog sektora sa zahtjevima pristupačnosti utvrđenima u članku 4. Direktive (EU) 2016/2102.
            Ovom se Odlukom utvrđuju aranžmani za izvješćivanje Komisije o rezultatima praćenja, uključujući izmjerene podatke, koje države članice dostavljaju Komisiji.
         
         
            Članak 2.
            Definicije
            Za potrebe ove Odluke primjenjuju se sljedeće definicije:
            
                        1.
                     
                     
                        „pristupačan format” znači elektronički dokument u skladu sa zahtjevima pristupačnosti navedenima u članku 4. Direktive (EU) 2016/2102;
                     
                  
                        2.
                     
                     
                        „razdoblje praćenja” znači razdoblje unutar kojeg države članice provode aktivnosti praćenja kako bi provjerile usklađenost ili neusklađenost sa zahtjevima pristupačnosti internetskih stranica i mobilnih aplikacija iz uzorka. Razdoblje praćenja može uključivati i utvrđivanje uzoraka, analizu rezultata praćenja i načine izvješćivanja Komisije.
                     
                  
         
            Članak 3.
            Učestalost praćenja
            
               1.   Države članice na temelju metodologije utvrđene u ovoj Odluci prate usklađenost internetskih stranica i mobilnih aplikacija tijela javnog sektora sa zahtjevima pristupačnosti iz članka 4. Direktive (EU) 2016/2102.
            
            
               2.   Prvo razdoblje praćenja za internetske stranice traje od 1. siječnja 2020. do 22. prosinca 2021. Nakon prvog razdoblja praćenja praćenje se provodi svake godine.
            
            
               3.   Prvo razdoblje praćenja za mobilne aplikacije traje od 23. lipnja 2021. do 22. prosinca 2021. U prvom razdoblju praćenja praćenje mobilnih aplikacija uključuje rezultate koji se temelje na smanjenom uzorku za mobilne aplikacije. Države članice ulažu razumne napore za praćenje barem trećine broja utvrđenog u točki 2.1.5. Priloga I.
            
            
               4.   Nakon prvog razdoblja praćenja praćenje mobilnih aplikacija provodi se svake godine na uzorku utvrđenom u točki 2.1.5. Priloga I.
            
            
               5.   Nakon prvog razdoblja praćenja razdoblje za godišnje praćenje za internetske stranice i mobilne aplikacije traje od 1. siječnja do 22. prosinca.
            
         
         
            Članak 4.
            Područje primjene i polazno stanje praćenja
            
               1.   Države članice na temelju zahtjeva definiranih u normama i tehničkim specifikacijama iz članka 6. Direktive (EU) 2016/2102 prate usklađenost internetskih stranica i mobilnih aplikacija tijela javnog sektora sa zahtjevima pristupačnosti iz članka 4. Direktive (EU) 2016/2102.
            
            
               2.   Ako zahtjevi pristupačnosti iz odredbi zakonodavstva države članice premašuju zahtjeve iz normi i tehničkih specifikacija iz članka 6. Direktive (EU) 2016/2102, praćenje se provodi tako da se dobiju rezultati u kojima je vidljiva razlika između usklađenosti sa zahtjevima iz normi i tehničkih specifikacija iz članka 6. Direktive (EU) 2016/2102 i zahtjeva koji premašuju navedene zahtjeve.
            
         
         
            Članak 5.
            Metode praćenja
            Države članice prate usklađenost internetskih stranica i mobilnih aplikacija tijela javnog sektora sa zahtjevima pristupačnosti iz članka 4. Direktive (EU) 2016/2102, pri čemu primjenjuju:
            
                        (a)
                     
                     
                        metodu detaljnog praćenja radi provjere usklađenosti, koja se provodi u skladu sa zahtjevima utvrđenima u točki 1.2. Priloga I.;
                     
                  
                        (b)
                     
                     
                        metodu pojednostavnjenog praćenja radi otkrivanja neusklađenosti, koja se provodi u skladu sa zahtjevima utvrđenima u točki 1.3. Priloga I.
                     
                  
         
            Članak 6.
            Uzorkovanje internetskih stranica i mobilnih aplikacija
            Države članice osiguravaju da se uzorkovanje internetskih stranica i mobilnih aplikacija koje treba pratiti provodi u skladu sa zahtjevima utvrđenima u točkama 2. i 3. Priloga I.
         
         
            Članak 7.
            Podaci o rezultatima praćenja
            Ako se utvrde nedostaci, države članice osiguravaju da tijela javnog sektora dobiju podatke i informacije o usklađenosti sa zahtjevima pristupačnosti u pogledu tih nedostataka za internetske stranice i mobilne aplikacije za koje su odgovorni, u razumnom roku i u formatu kojim se tijelima javnog sektora omogućuje da ih isprave.
         
         
            Članak 8.
            Oblik izvješća
            
               1.   Države članice Komisiji podnose izvješće iz članka 8. stavka 4. Direktive (EU) 2016/2102 u pristupačnom formatu na jednom od službenih jezika Europske unije.
            
            
               2.   Izvješće uključuje ishod praćenja zahtjeva iz normi i tehničkih specifikacija iz članka 6. Direktive (EU) 2016/2102. Rezultati o zahtjevima koji prelaze te zahtjeve mogu se također uključiti u izvješće, no u tom se slučaju prikazuju zasebno.
            
         
         
            Članak 9.
            Sadržaj izvješća
            
               1.   Izvješće iz članka 8. stavka 4. Direktive (EU) 2016/2102 sadržava:
               
                           (a)
                        
                        
                           detaljan opis provedbe praćenja;
                        
                     
                           (b)
                        
                        
                           kartiranje u obliku korelacijske tablice u kojoj se prikazuje kako se primijenjene metode praćenja odnose na zahtjeve iz normi i tehničkih specifikacija iz članka 6. Direktive (EU) 2016/2102, uključujući i znatne izmjene metoda;
                        
                     
                           (c)
                        
                        
                           ishod praćenja za svako razdoblje praćenja, uključujući izmjerene podatke;
                        
                     
                           (d)
                        
                        
                           podatke iz članka 8. stavka 5. Direktive (EU) 2016/2102.
                        
                     
            
               2.   U svojim izvješćima države članice dostavljaju podatke navedene u uputama iz Priloga II.
            
         
         
            Članak 10.
            Učestalost izvješćivanja
            
               1.   Prvo izvješće obuhvaća i prvo razdoblje praćenja za internetske stranice i mobilne aplikacije kako je utvrđeno u članku 3. stavcima 2. i 3.
            
            
               2.   Nakon toga izvješća obuhvaćaju razdoblja praćenja za internetske stranice i mobilne aplikacije od prethodnog do sljedećeg roka za izvješćivanje utvrđenog u članku 8. stavku 4. Direktive (EU) 2016/2102.
            
         
         
            Članak 11.
            Dodatni aranžmani za izvješćivanje
            Države članice objavljuju izvješće u pristupačnom formatu.
         
         
            Članak 12.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 11. listopada 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 327, 2.12.2016., str. 1.
         
      
      
         
            PRILOG I.
            
               PRAĆENJE
            
            1.   METODE PRAĆENJA
            1.1.   Sljedeće metode praćenja ne nadopunjuju, nadomještaju niti zamjenjuju zahtjeve utvrđene u normama i tehničkim specifikacijama iz članka 6. Direktive (EU) 2016/2102. Metode su neovisne o specifičnim ispitivanjima, alatima za procjenu pristupačnosti, operativnim sustavima, internetskim pretraživačima i posebnim pomoćnim tehnologijama.
            1.2.   Detaljno praćenje
            
            
                     
                        1.2.1.
                     
                     
                        Države članice primjenjuju metodu detaljnog praćenja kojom temeljito provjeravaju ispunjava li internetska stranica ili mobilna aplikacija sve zahtjeve utvrđene u normama i tehničkim specifikacijama iz članka 6. Direktive (EU) 2016/2102.
                     
                  
                     
                        1.2.2.
                     
                     
                        Metodom detaljnog praćenja provjeravaju se sve faze procesa u uzorku, slijedeći barem zadani redoslijed za završetak postupka.
                     
                  
                     
                        1.2.3.
                     
                     
                        Metodom detaljnog praćenja ocjenjuje se barem interakcija s obrascima, kontrole sučelja i dijaloga, potvrde unosa podataka, poruke o pogrešci i druge povratne informacije proizašle iz interakcije korisnika kada je to moguće te ponašanje internetskih stranica ili mobilne aplikacije pri primjeni različitih postavki ili preferencija.
                     
                  
                     
                        1.2.4.
                     
                     
                        Prema potrebi, metoda detaljnog praćenja može uključivati ispitivanje upotrebljivosti, primjerice promatranje i analizu načina na koji se korisnici s invaliditetom koriste sadržajem internetske stranice ili mobilne aplikacije i koliko im je složeno upotrebljavati komponente sučelja kao što su navigacijski izbornici ili obrasci.
                     
                  
                     
                        1.2.5.
                     
                     
                        Nadzorno tijelo može se, u potpunosti ili djelomično, koristiti rezultatima evaluacije koje je dostavilo tijelo javnog sektora pod sljedećim uvjetima:
                        
                                    (a)
                                 
                                 
                                    tijelo javnog sektora dostavilo je najnovije detaljno izvješće o evaluaciji koje ima na raspolaganju;
                                 
                              
                                    (b)
                                 
                                 
                                    takva evaluacija provedena je najranije tri godine prije vremena praćenja i provedena je u skladu s točkama 1.2.1. do 1.2.4. i točkom 3. ovog Priloga;
                                 
                              
                                    (c)
                                 
                                 
                                    nadzorno tijelo razmatra izvješće o evaluaciji valjano za upotrebu pri detaljnom praćenju na temelju:
                                    
                                                i.
                                             
                                             
                                                rezultata primjene pojednostavnjene metode praćenja na internetske stranice ili mobilne aplikacije; i
                                             
                                          
                                                ii.
                                             
                                             
                                                ako je evaluacija provedena ranije od jedne godine prije vremena praćenja, analize izvješća prilagođene njegovim obilježjima, primjerice vrijeme od provedene evaluacije i razina detaljnosti.
                                             
                                          
                              
                  
                     
                        1.2.6.
                     
                     
                        Države članice osiguravaju da se, podložno relevantnim zakonskim odredbama kojima se određuju određeni uvjeti za zaštitu povjerljivosti, među ostalim zbog nacionalne sigurnosti, nadzornom tijelu omogući pristup ekstranetnim ili intranetnim stranicama u svrhu praćenja. Ako se pristup ne može odobriti, ali tijelo javnog sektora može dostaviti rezultate evaluacije, nadzorno tijelo može se, u potpunosti ili djelomično, koristiti takvim rezultatima evaluacije, pod sljedećim uvjetima:
                        
                                    (a)
                                 
                                 
                                    tijelo javnog sektora dostavilo je najnovije detaljno izvješće o evaluaciji koje ima na raspolaganju;
                                 
                              
                                    (b)
                                 
                                 
                                    takva evaluacija provedena je najranije tri godine prije vremena praćenja i provedena je u skladu s točkama 1.2.1. do 1.2.4. i točkom 3. ovog Priloga.
                                 
                              
                  1.3.   Pojednostavljeno praćenje
            
            
                     
                        1.3.1.
                     
                     
                        Države članice primjenjuju metodu pojednostavnjenog praćenja na internetske stranice na kojima se otkriju slučajevi neusklađenosti s podskupom zahtjeva iz normi i tehničkih specifikacija iz članka 6. Direktive (EU) 2016/2102.
                     
                  
                     
                        1.3.2.
                     
                     
                        Metoda pojednostavnjenog praćenja obuhvaća ispitivanja svih zahtjeva koji se odnose na uočljivost, operabilnost, razumljivost i stabilnost iz članka 4. Direktive (EU) 2016/2102. Ispitivanjima se provjerava jesu li internetske stranice usklađene s tim zahtjevima. Pojednostavnjeno praćenje odnosi se na sljedeće potrebe korisnika u pogledu pristupačnosti u najvećoj mogućoj razumnoj mjeri, uz primjenu automatiziranih ispitivanja:
                        
                                    (a)
                                 
                                 
                                    korištenje bez vida;
                                 
                              
                                    (b)
                                 
                                 
                                    korištenje s ograničenim vidom;
                                 
                              
                                    (c)
                                 
                                 
                                    korištenje bez percepcije boje;
                                 
                              
                                    (d)
                                 
                                 
                                    korištenje bez sluha;
                                 
                              
                                    (e)
                                 
                                 
                                    korištenje s ograničenim sluhom;
                                 
                              
                                    (f)
                                 
                                 
                                    korištenje bez glasa;
                                 
                              
                                    (g)
                                 
                                 
                                    korištenje s ograničenom manipulacijom ili jačinom;
                                 
                              
                                    (h)
                                 
                                 
                                    potreba da se okidači fotosenzitivnih napadaja svedu na najmanju moguću mjeru;
                                 
                              
                                    (i)
                                 
                                 
                                    korištenje s ograničenim kognitivnim sposobnostima.
                                 
                              Države članice mogu u okviru pojednostavnjenog praćenja primjenjivati i druga ispitivanja koja nisu automatizirana.
                     
                  
                     
                        1.3.3.
                     
                     
                        Nakon svakog roka za dostavu izvješća, kako je utvrđeno u članku 8. stavku 4. Direktive (EU) 2016/2102, države članice revidiraju pravila ispitivanja za metodu pojednostavnjenog praćenja.
                     
                  2.   UZORKOVANJE INTERNETSKIH STRANICA I MOBILNIH APLIKACIJA
            2.1.   Veličina uzorka
            
            
                     
                        2.1.1.
                     
                     
                        Broj internetskih stranica i mobilnih aplikacija koje treba pratiti u svakom razdoblju praćenja izračunava se na temelju broja stanovnika države članice.
                     
                  
                     
                        2.1.2.
                     
                     
                        U prvom i drugom razdoblju praćenja najmanja veličina uzorka za pojednostavnjeno praćenje internetskih stranica je 2 na 100 000 stanovnika plus 75 internetskih stranica.
                     
                  
                     
                        2.1.3.
                     
                     
                        U narednim razdobljima praćenja, najmanja veličina uzorka za pojednostavnjeno praćenje internetskih stranica je 3 na 100 000 stanovnika plus 75 internetskih stranica.
                     
                  
                     
                        2.1.4.
                     
                     
                        Veličina uzorka za detaljno praćenje internetskih stranica najmanje je 5 % najmanje veličine uzorka za pojednostavnjeno praćenje kako je utvrđeno u točki 2.1.2. plus 10 internetskih stranica.
                     
                  
                     
                        2.1.5.
                     
                     
                        Najmanja veličina uzorka za detaljno praćenje mobilnih aplikacija je 1 na 1 000 000 stanovnika plus 6 mobilnih aplikacija.
                     
                  
                     
                        2.1.6.
                     
                     
                        Ako je broj internetskih stranica u državi članici manji od broja koji je potreban za praćenje, država članica prati najmanje 75 % svih internetskih stranica.
                     
                  
                     
                        2.1.7.
                     
                     
                        Ako je broj mobilnih aplikacija u državi članici manji od broja koji je potreban za praćenje, država članica prati najmanje 50 % svih mobilnih aplikacija.
                     
                  2.2.   Odabir uzorka za internetske stranice
            
            
                     
                        2.2.1.
                     
                     
                        Uzorak za internetske stranice mora biti raznolik, reprezentativan i geografski uravnotežen.
                     
                  
                     
                        2.2.2.
                     
                     
                        Uzorak obuhvaća internetske stranice iz različitih razina upravljanja koje postoje u državama članicama. Uzimajući kao polazište klasifikaciju prostornih jedinica za statistiku (NUTS) i lokalne administrativne jedinice (LAU) utvrđene u NUTS-u, uzorak uključuje sljedeće, ako postoje:
                        
                                    (a)
                                 
                                 
                                    državne internetske stranice;
                                 
                              
                                    (b)
                                 
                                 
                                    regionalne internetske stranice (NUTS1, NUTS2, NUTS3),
                                 
                              
                                    (c)
                                 
                                 
                                    lokalne internetske stranice (LAU1, LAU2);
                                 
                              
                                    (d)
                                 
                                 
                                    internetske stranice javnopravnih tijela koji ne pripadaju kategorijama od (a) do (c).
                                 
                              
                  
                     
                        2.2.3.
                     
                     
                        Uzorak obuhvaća internetske stranice koje u najvećoj mogućoj mjeri predstavljaju različite usluge koje pružaju tijela javnog sektora, a posebno sljedeće: socijalna zaštita, zdravstvo, prijevoz, obrazovanje, zapošljavanje i porezi, zaštita okoliša, rekreacija i kultura, unapređenje stanovanja i zajednica te javni red i sigurnost.
                     
                  
                     
                        2.2.4.
                     
                     
                        Države članice savjetuju se s nacionalnim dionicima, posebno organizacijama koje predstavljaju osobe s invaliditetom, o sastavu uzorka internetskih stranica koje treba pratiti i uzimaju u obzir mišljenje dionika o specifičnim internetskim stranicama koje treba pratiti.
                     
                  2.3.   Odabir uzorka za mobilne aplikacije
            
            
                     
                        2.3.1.
                     
                     
                        Uzorak za mobilne aplikacije mora biti raznolik i reprezentativan.
                     
                  
                     
                        2.3.2.
                     
                     
                        U uzorak se uzimaju i često preuzimane mobilne aplikacije.
                     
                  
                     
                        2.3.3.
                     
                     
                        Pri odabiru uzorka mobilnih aplikacija u obzir se uzimaju različiti operativni sustavi. Za potrebe uzorkovanja, verzije mobilne aplikacije razvijene za različite operativne sustave smatraju se različitim mobilnim aplikacijama.
                     
                  
                     
                        2.3.4.
                     
                     
                        Uzorak obuhvaća samo najnoviju verziju mobilne aplikacije, osim u slučajevima u kojima najnovija verzija mobilne aplikacije nije kompatibilna sa starim operativnim sustavom koji je još uvijek podržava. U tom se slučaju u uzorak može uključiti i jedna od prethodnih verzija mobilne aplikacije.
                     
                  
                     
                        2.3.5.
                     
                     
                        Države članice savjetuju se s nacionalnim dionicima, posebno organizacijama koje predstavljaju osobe s invaliditetom, o sastavu uzorka mobilnih aplikacija koje treba pratiti i uzimaju u obzir mišljenje dionika o specifičnim mobilnim aplikacijama koje treba pratiti.
                     
                  2.4.   Ponavljajući uzorak
            
            Počevši od drugog razdoblja motrenja, ako broj postojećih internetskih stranica ili mobilnih aplikacija to omogućuje, uzorak uključuje najmanje 10 % internetskih stranica i mobilnih aplikacija praćenih u prethodnom razdoblju praćenja i najmanje 50 % onih koje nisu bile obuhvaćene praćenjem u prethodnom razdoblju.
            3.   UZORKOVANJE STRANICA
            3.1.   Za potrebe ovog Priloga „stranica” znači internetska stranica ili zaslon mobilne aplikacije.
            3.2.   Primjenom metode detaljnog praćenja prate se sljedeće stranice i dokumenti, ako postoje:
            
                        (a)
                     
                     
                        početna stranica, prijava, karta internetske stranice, kontakt, pomoć i stranice s pravnim informacijama;
                     
                  
                        (b)
                     
                     
                        barem jedna relevantna stranica za svaku vrstu usluge koju pružaju te internetske stranice ili mobilna aplikacija i sve njezine primarne namjene, uključujući i funkcionalnost pretraživanja;
                     
                  
                        (c)
                     
                     
                        stranice koje sadržavaju izjavu o pristupačnosti ili politiku i stranice koje sadržavaju mehanizam za povratne informacije;
                     
                  
                        (d)
                     
                     
                        primjeri stranica znatno drugačijeg izgleda ili različite vrste sadržaja;
                     
                  
                        (e)
                     
                     
                        barem jedan relevantni dokument koji se može preuzeti za svaku vrstu usluge koju pružaju te internetske stranice ili mobilna aplikacija i sve njezine primarne namjene;
                     
                  
                        (f)
                     
                     
                        bilo koja druga stranica koju tijelo za praćenje smatra relevantnom;
                     
                  
                        (g)
                     
                     
                        nasumično odabrane stranice u najmanje 10 % uzorka utvrđenog točkom 3.2. podtočkama od (a) do (f).
                     
                  3.3.   Ako bilo koja stranica iz uzorka odabrana u skladu s točkom 3.2. uključuje neki korak u postupku, svi koraci u postupku provjeravaju se kako je predviđeno u točki 1.2.2.
            3.4.   Za metodu pojednostavnjenog praćenja uz početnu stranicu prati se i niz stranica prikladnih za procijenjenu veličinu i složenost tih internetskih stranica.
         
      
      
         
            PRILOG II.
            
               UPUTE ZA PODNOŠENJE IZVJEŠĆA
            
            1.   SAŽETAK IZVJEŠĆA
            Izvješće sadržava sažetak sadržaja.
            2.   OPIS AKTIVNOSTI PRAĆENJA
            U izvješću se opisuju aktivnosti praćenja koje provodi država članica te se jasno odvajaju internetske stranice i mobilne aplikacije, a sadržava sljedeće podatke:
            2.1.   Opći podaci
            
            
                        (a)
                     
                     
                        datume provedbe praćenja u svakom razdoblju praćenja;
                     
                  
                        (b)
                     
                     
                        podatke o tijelu nadležnom za praćenje;
                     
                  
                        (c)
                     
                     
                        opis reprezentativnosti i geografske uravnoteženosti uzorka kako je utvrđeno u točkama 2.2. i 2.3. Priloga I.
                     
                  2.2.   Sastav uzorka
            
            
                        (a)
                     
                     
                        ukupan broj internetskih stranica i mobilnih aplikacija koje su uključene u uzorak;
                     
                  
                        (b)
                     
                     
                        broj internetskih stranica praćenih primjenom metode pojednostavnjenog praćenja;
                     
                  
                        (c)
                     
                     
                        broj internetskih stranica i mobilnih aplikacija praćenih primjenom metode detaljnog praćenja;
                     
                  
                        (d)
                     
                     
                        broj praćenih internetskih stranica iz svake od četiri kategorije navedene u Prilogu I. točki 2.2.2.;
                     
                  
                        (e)
                     
                     
                        distribuciju uzorka za internetske stranice koje pokazuju pokrivenost javnih usluga (u skladu s točkom 2.2.3. Priloga I.);
                     
                  
                        (f)
                     
                     
                        distribuciju uzorka za mobilne aplikacije u različitim sustavima rada (kako se zahtijeva u točki 2.3.3. Priloga I.);
                     
                  
                        (g)
                     
                     
                        broj internetskih stranica i mobilnih aplikacija praćenih tijekom razdoblja praćenja koje su bile uključene i u prethodno razdoblje praćenja (ponavljajući uzorak opisan u točki 2.4. Priloga I.).
                     
                  2.3.   Povezanost s normama, tehničkim specifikacijama i alatima koji se upotrebljavaju za praćenje
            
            
                        (a)
                     
                     
                        kartiranje u obliku korelacijske tablice u kojoj se prikazuje kako se metodama praćenja, uključujući provedena ispitivanja, provjerava usklađenost sa zahtjevima utvrđenima u normama i tehničkim specifikacijama iz članka 6. Direktive (EU) 2016/2102;
                     
                  
                        (b)
                     
                     
                        pojedinosti o korištenim alatima, provedenim kontrolama i o tome jesu li provedena ispitivanja upotrebljivosti.
                     
                  3.   ISHOD PRAĆENJA
            U izvješću se detaljno navodi ishod praćenja koje provodi država članica.
            3.1.   Detaljan rezultat
            
            U izvješću se navode sljedeće informacije za svaku primijenjenu metodu praćenja (detaljno i pojednostavnjeno praćenje, za internetske stranice i za mobilne aplikacije):
            
                        (a)
                     
                     
                        sveobuhvatni opis ishoda praćenja, uključujući izmjerene podatke;
                     
                  
                        (b)
                     
                     
                        kvalitativnu analizu rezultata praćenja, uključujući:
                        
                                    i.
                                 
                                 
                                    rezultate o učestalosti ili kritičnoj neusklađenosti sa zahtjevima utvrđenima u normama i tehničkim specifikacijama iz članka 6. Direktive (EU) 2016/2102;
                                 
                              
                                    ii.
                                 
                                 
                                    promjene u ukupnoj pristupačnosti internetskih stranica i mobilnih aplikacija, ako je to moguće, između dva razdoblja praćenja.
                                 
                              
                  3.2.   Dodatni sadržaj (nije obvezno)
            
            U izvješću se mogu navesti sljedeći podaci:
            
                        (a)
                     
                     
                        ishod praćenja internetskih stranica ili mobilnih aplikacija tijela javnog sektora izvan područja primjene Direktive (EU) 2016/2102;
                     
                  
                        (b)
                     
                     
                        pojedinosti o učinkovitosti različitih tehnologija korištenih za internetske stranice i mobilne aplikacije koje se prate, u smislu pristupačnosti;
                     
                  
                        (c)
                     
                     
                        rezultati praćenja svih zahtjeva koji premašuju zahtjeve utvrđene u normama i tehničkim specifikacijama iz članka 6. Direktive (EU) 2016/2102;
                     
                  
                        (d)
                     
                     
                        saznanja iz povratnih informacija koje je nadzorno tijelo poslalo tijelima javnog sektora koja su praćena;
                     
                  
                        (e)
                     
                     
                        bilo koji drugi relevantni aspekt praćenja pristupačnosti internetskih stranica i mobilnih aplikacija tijela javnog sektora koji premašuju zahtjeve iz Direktive (EU) 2016/2102;
                     
                  
                        (f)
                     
                     
                        sažetak rezultata savjetovanja s dionicima i njihov popis;
                     
                  
                        (g)
                     
                     
                        pojedinosti o primjeni nerazmjernog opterećenja iz članka 5. Direktive (EU) 2016/2102.
                     
                  4.   PRIMJENA POSTUPKA PRAĆENJA PROVEDBE PROPISA I POVRATNIH INFORMACIJA OD KRAJNJIH KORISNIKA
            U izvješću se detaljno navode primjena i opis postupka praćenja provedbe propisa koji su uspostavile države članice.
            Države članice mogu u izvješće uključiti sve kvalitativne ili kvantitativne podatke o povratnim informacijama koje tijela javnog sektora zaprime putem mehanizma povratnih informacija uspostavljenog u članku 7. stavki 1. točki (b) Direktive (EU) 2016/2102.
            5.   SADRŽAJ KOJI SE ODNOSI NA DODATNE MJERE
            Izvješće sadržava sadržaj koji se zahtijeva člankom 8. stavkom 5. Direktive (EU) 2016/2102.